তৃণমূল কংগ্রেস পরিবারতন্ত্রে বিশ্বাস করে না। বরাবর একথা বলে এসেছেন তৃণমূলনেত্রী মমতা বন্দ্যোপাধ্যায়। কিন্তু নিজের ভাইদের এখনও পর্যন্ত রাজনীতিতে না আনলেও ভাইপো অভিষেক বন্দ্যোপাধ্যায় এখন ঘাসফুলের অন্যতম মুখ। তিনি একই সঙ্গে ডায়মন্ড হারবারের সাংসদ এবং দলের যুব সভাপতি।
এবার পিসির হাত ধরে রাজনীতির বড় আঙিনায় আসতে চলেছেন এক ভাইপো। তিনি আকাশ কুমার। উত্তরপ্রদেশের প্রাক্তন মুখ্যমন্ত্রী তথা বহুজন সমাজ পার্টির সুপ্রিমো মায়াবতীর ভাইপো। আগেই মায়াবতী তাঁর ভাই আনন্দ কুমারকে দলের সহ-সভাপতি করেছিলেন। কিন্তু বিরোধীরা পরিবারতন্ত্রের অভিযোগ তোলায় পরে পদ থেকে ভাইকে সরিয়ে দেন। কিন্তু এবার লোকসভা নির্বাচনের আগ ভাইপো আকাশ মায়াবতীর দলের অন্যতম মুখ হয়ে উঠতে পারে।

পিসির জন্মদিনে আকাশ। — পিটিআই 
১৫ ফেব্রুয়ারি ছিল মায়াবতীর জন্মদিন। সেদিন তাঁর বাড়িতে সদ্য জোট হওয়া সমাজবাদী পার্টির নেতা অখিলেশ যাদব শুভেচ্ছা জানাতে এলে তখন নীল পোশাকের আকাশ কুমারকে দেখা যায় মায়াবতীর সঙ্গে। এর আগে অখিলেশ-মায়াবতী যৌথ সাংবাদিক সম্মেলনে শনিবারও পিসির সঙ্গে হাজির ছিলেন ভাইপো আকাশ। সেদিন থেকেই বেশি করে সংবাদমাধ্যমের নজরে পড়েন আকাশ কুমার।
আনন্দ কুমারের ছেলে আকাশ লন্ডনের নামী সংস্থা থেকে এমবিএ পাশ করার পরে এবারে কি প্রত্যক্ষ রাজনীতিতে নামতে চলেছেন? এমন প্রশ্ন উঠেছে। তবে অতীতেও তাঁকে পিসির সঙ্গী হতে দেখা গিয়েছে। ২০১৭ সালের বিধানসভা নির্বাচনের পরে তো বটেই পরবর্তী সময়েও বিভিন্ন রাজ্য সফরে দলের নেতাদের সঙ্গে ভাইপো আকাশের পরিচয় করাতে দেখা গিয়েছে মায়াবতীকে।